Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 520/11/4404	Nové Zámky, 17.5.2012
EEČ : 2-33-53-2012

U Z N E S E N I E

Trestná vec:	obvinená XXXXX a spol.  
Prečin:	krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nové Zámky
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
Dňa 29.07.2011 o 17.30 h, po predchádzajúcej dohode, z ovocného sadu poškodenej XXXXX, s. r. o. Kamenín, na parcele č. 4174, ktorá je súčasťou poľnohospodárskeho pôdneho fondu, v katastrálnom území obce XXXXX, odcudzili 20 kg broskýň, čím spôsobili poškodenej XXXXX, s. r. o. Kamenín škodu vo výške 20,- €.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
2.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverená príslušníčka Okresného riaditeľstva PZ Nové Zámky, Obvodného oddelenia PZ XXXXX svojím uznesením ČVS: ORP-1323/ŠT-NZ-2011 z 29.07.2011 podľa § 199 odsek 1 Trestného poriadku začala trestné stíhanie a súčasne podľa § 206 odsek 1 Trestného poriadku vzniesla obvinenie XXXXX a XXXXX pre prečin krádeže spolupáchateľstvom podľa § 20 k § 212 odsek 2 písmeno d) Trestného zákona v podstate na tom skutkovom základe, že dňa 29.07.2011 o 17.30 h, po predchádzajúcej dohode, z ovocného sadu poškodenej XXXXX, s. r. o. Kamenín, na parcele č. 4174, ktorá je súčasťou poľnohospodárskeho pôdneho fondu, v katastrálnom území obce XXXXX, odcudzili 20 kg broskýň, čím spôsobili poškodenej XXXXX, s. r. o. Kamenín škodu vo výške 20,- €.
	Za tento prečin môže súd v prípade podania obžaloby uložiť obvineným trest odňatia slobody vo výmere až na dva roky.
	Poverená príslušníčka PZ dňa 29.07.2011 vypočula obidvoch obvinených. Títo spáchanie uvedeného prečinu priznali a dali aj súhlas na podmienečné zastavenie trestného stíhania.
	Dňa 03.08.2011 poverená príslušníčka PZ vypočula konateľku poškodenej spoločnosti XXXXX. Táto potvrdila, že odcudzené broskyne jej boli vrátené.
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Ani jeden z obvinených v evidencii priestupkov a ani v odpise z registra trestov záznamy nemá. Táto skutočnosť nasvedčuje tomu, že podmienečné zastavenie trestného stíhania pri určení primeranej skúšobnej doby v tomto prípade možno považovať za dostačujúce rozhodnutie.
	Pokiaľ ktorýkoľvek z obvinených počas skúšobnej doby povedie riadny život, to znamená, že sa nedopustí žiadneho trestného činu a ani len priestupku, podľa § 217 odsek 1 Trestného poriadku rozhodnem, že sa v skúšobnej dobe osvedčil. V opačnom prípade, to znamená, pokiaľ sa ktorýkoľvek z obvinených v skúšobnej dobe dopustí trestného činu alebo čo aj len priestupku, rozhodnem, a to hoci aj počas skúšobnej doby, že sa v trestnom stíhaní bude pokračovať.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor